उद्यमशीलताका लागि स्वदेशमै पर्याप्त अवसर
अर्थमन्त्री डा. प्रकाशशरण महतले स्वदेशमै पर्याप्त उद्यमशीलताका अवसर भएकाले युवावर्गलाई खोजी गर्न आग्रह गर्नुभएको छ ।   राष्ट्र निर्माण मञ्च नेपालले बुधबार राजधानीमा आयोजना गरेको ‘उद्यमशील युवा सृजनशील युवा’ विषयक अन्तर्क्रिया कार्यक्रममा अर्थमन्त्री महतले युवावर्गलाई स्वदेशमा रोजगारी सिर्जना गर्न प्रशस्त सम्भावना भएकाले खोजी गर्न आग्रह गर्नुभएको हो ।   “रोजगारीका लागि दिनहुँ ठुलो सङ्ख्यामा युवावर्ग विदेश गइरहेका छन्, स्वदेशमै उद्यमशीलता विकास गर्न सरकारले स्किम ल्याए पनि त्यसका बारेमा जानकारी नहुँदा कार्यान्वयनमा आउन सकेको छैन,” अर्थमन्त्रीले भन्नुभयो ।
काठमाडौँ, साउन ३२ गते  । अर्थमन्त्री डा. प्रकाशशरण महतले स्वदेशमै पर्याप्त उद्यमशीलताका अवसर भएकाले युवावर्गलाई खोजी गर्न आग्रह गर्नुभएको छ । राष्ट्र निर्माण मञ्च नेपालले बुधबार राजधानीमा आयोजना गरेको ‘उद्यमशील युवा सृजनशील युवा’ विषयक अन्तर्क्रिया कार्यक्रममा अर्थमन्त्री महतले युवावर्गलाई स्वदेशमा रोजगारी सिर्जना गर्न प्रशस्त सम्भावना भएकाले खोजी गर्न आग्रह गर्नुभएको हो । “रोजगारीका लागि दिनहुँ ठुलो सङ्ख्यामा युवावर्ग विदेश गइरहेका छन्, स्वदेशमै उद्यमशीलता विकास गर्न सरकारले स्किम ल्याए पनि त्यसका बारेमा जानकारी नहुँदा कार्यान्वयनमा आउन सकेको छैन,” अर्थमन्त्रीले भन्नुभयो । पछिल्लो समय युवाले सफ्टवेयर निर्माण गरेर निर्यात गरिरहेका र सूचना प्रविधि क्षेत्रमा उद्यमशीलता गर्न आउनेका लागि सरकारले आयमा लाग्ने करमा ५० प्रतिशत छुटको व्यवस्था गरेको अर्थमन्त्री महतको भनाइ छ । “सूचना प्रविधि, पर्यटन, जलविद्युत् र कृषि व्यवसायका क्षेत्रमा पर्याप्त सम्भावना छ,” अर्थमन्त्री महतले भन्नुभयो, “बाहिरबाट सिकेर ल्याएको सिप प्रयोग गरेर उद्यमशीलता गर्न सकिने र यसबाट आन्तरिक तथा अन्तर्राष्ट्रियस्तरमा बजारीकरण गर्न सकिन्छ ।” कुनै पनि काम सानो ठुलो नभनी नेपालमै पर्याप्त सम्भावना छ भनेर खोजी गरेर लाग्ने हो भने त्यसका लागि सरकारले सस्तो ब्याज र सहुलियत ऋणको व्यवस्था गर्ने अर्थमन्त्रीको भनाइ छ । विदेश जानेबित्तिकै सबै कुरा प्राप्त हुन्छ भन्ने मानसिकताबाट नेपाली युवा मुक्त हुनु पर्छ । यहाँ अवसर अथाह छ, त्यसको उपयोग गर्नु पर्छ, त्यसको खोजीमा आजका युवालाई लाग्न अर्थमन्त्री डा. महतले जोड दिनुभयो ।“युवाले यहाँ नै अवसर खोज्न थाले भने विदेशभन्दा यहाँ नै राम्रो भविष्य हुन्छ । विदेशमा जति नै सुविधा भए पनि त्यहाँ खुसी छैन,” मन्त्री महतले भन्नुभयो, “त्यसैले नेपालमा प्राप्त अवसरलाई ग्रहण गर्न म अनुरोध गर्दछु ।”“सूचना प्रविधिको स्पेसमा हामी छौँ, जसले गर्दा हाम्रो देशमा अवसर पनि छ । हिजो त्यो अवसर थिएन, भूपरिवेष्टित देशमा छौँ, हरेक उत्पादन कसरी विदेशमा लैजाने, समुद्रपार कसरी पु-याउनेलगायतका समस्या छन्,” मन्त्री डा. महतले भन्नुभयो, “प्रविधिले गर्दा मार्केटिङ सजिलो भएको छ । डिजिटल प्लेटफर्म उपयोग गरेर एउटा कुरामा बसेर आफ्नो उत्पादन संसारको जुनसुकै ठाउँमा बेच्न सकिन्छ । शून्य लागतमा बेच्ने ठाउँमा पनि तपाईं जोडिन सक्नुहुन्छ । यो हाम्रा लागि अवसर हो ।”“नेपालमा केही छैन, सबै बिग्रेको छ, सबै अर्थतन्त्र ध्वस्त छ, रोजगारी पाइँदैन, अब विदेश जानुको विकल्प छैन भनेर सबैले नकारात्मक कुरा गर्छन् । सामाजिक सञ्जालमा नकारात्मक कुरा धेरै चल्छ । सकारात्मक कुरा यसरी सर्कुलेट हुँदैन,” मन्त्री डा. महतले आग्रह गर्नुभयो, “अब नयाँ पोजेटिभ नेसनल डिस्कोर्स सुरु गरौँ । जस्तो पर्यटन उद्योग चलायमान बन्दै गएको छ । यसले धेरै अवसर सिर्जना गर्छ ।” जो बाहिर गएर स्किल लिएर फर्किन्छ, उनीहरूलाई सरकार प्रोत्साहन गर्न चाहन्छ, जति फर्किएका छन्, उनीहरूले गरेको कृषि उद्योग यहाँ लोकप्रिय बन्दै गएको उहाँको भनाइ छ । देशबाहिर पनि अवसर पाउन कठिन छ, विदेश जाने तयारीमा रहेका युवा जसले पूर्ण छात्रवृत्ति पाएका छैनन्, पढाइ पूरा नहुने परिस्थिति, आर्थिक स्रोत जुटाउन नसक्ने अवस्था रहेको उहाँको भनाइ छ । सो अवसरमा पूर्वअर्थमन्त्री डा. युवराज खतिवडाले सरकारले उद्यमशीलता विकास गर्ने धेरै स्किम ल्याए पनि कार्यान्वयनमा आउन नसकेको बताउनुभयो । मुलकमा उद्यमशीलता विकास गर्न,  रोजगारी सिर्जना गर्न सिप र तालिममा जोड दिनुपर्ने उहाँको भनाइ छ ।कार्यक्रममा राष्ट्रिय वाणिज्य बैङ्कका प्रमुख कार्यकारी अधिकृत किरणमान श्रेष्ठले सहुलियत कर्जाको माध्यमबाट युवालक्षित कार्यक्रम सञ्चालन गरिरहेको बताउनुभयो । उत्पादन र रोजगारीलाई जोड दिँदै बैङ्कहरूले हाल दिँदै आएका सात प्रकारका सहुलियतपूर्ण कर्जालाई बढाएर १० प्रकारमा पु-याउन लागिएको उहाँले जानकारी दिनुभयो । राष्ट्रिय मञ्च नेपालका संयोजक भूपेन्द्रजङ्ग शाहीले मुलुकको आर्थिक समृद्धि उद्यमीबाट हुने भएकाले युवावर्गले उद्यमशीलता हासिल गर्न आवश्यक रहेको बताउनुभयो ।   